นิกเกอิปิดร่วง 136.47 จุด วิตกศก.ญี่ปุ่น,หุ้นจีนร่วง
นิกเกอิปิดร่วง 136.47 จุด วิตกศก.ญี่ปุ่น,หุ้นจีนร่วง
30 พ.ย. 2558

ดัชนีนิกเกอิตลาดหุ้นโตเกียวปิดร่วงลงในวันนี้ โดยดัชนีนิกเกอิปิดร่วงลง 136.47 จุด หรือ 0.69% แตะที่ 19,747.47 จุดเนื่องจากบรรยากาศการซื้อขายได้รับแรงกดดันหลังจากญี่ปุ่นเปิดเผยผลผลิตภาคอุตสาหกรรมที่เพิ่มขึ้นน้อยกว่าคาดในเดือนต.ค. และตลาดหุ้นจีนที่ยังร่วงลงอีกในช่วงเช้าวันนี้
ตลาดหุ้นโตเกียวปรับตัวลงตั้งแต่ตลาดเปิดทำการ หลังจากกระทรวงเศรษฐกิจ การค้า และอุตสาหกรรมของญี่ปุ่นเปิดเผยในรายงานเบื้องต้นวันนี้ว่า ผลผลิตภาคอุตสาหกรรมเดือนต.ค.ปรับตัวขึ้น 1.4% จากเดือนก่อนหน้า แต่ผลผลิตภาคอุตสาหกรรมเดือนต.ค.ขยายตัวน้อยกว่าที่ตลาดคาดการณ์ไว้
นักวิเคราะห์กล่าวว่า นักลงทุนจะระมัดระวังการซื้อขายในสัปดาห์นี้ ก่อนที่จีนจะเปิดเผยดัชนีผู้จัดการฝ่ายจัดซื้อ (PMI) ในวันพรุ่งนี้ และก่อนที่ธนาคารกลางยุโรป (ECB) จะประชุมในวันพฤหัสบดีนี้ และกระทรวงแรงงานสหรัฐจะเปิดเผยตัวเลขจ้างงานนอกภาคการเกษตรในวันศุกร์นี้
หุ้นกลุ่มประกันร่วงลง โดยหุ้นโตเกียว มารีน โฮลดิงส์ ร่วงลง 3.6% และหุ้นไดอิชิ ไลฟ์ อินชัวรันซ์ ดิ่งลง 2.9%